Jacob Buksti (S), 2002-02-07:
For Socialdemokratiet er det afgørende, at der sker en afbalancering af de forskellige transportformer og -hensyn, der gør sig gældende på trafik- og transportområdet.
Vi ser ikke problemstillingerne som enten-eller, men som både-og.
Det betyder imidlertid, at visse transportformer og -hensyn kræver en særlig prioritering og særlige politiske initiativer, idet de ellers ikke vil få den nødvendige styrke.
Det gælder tydeligvis hensyn til bløde trafikanter og trafiksikkerhed, og det gælder problemet med trafikkens negative virkninger ikke mindst i forhold til miljøet og de mennesker, der bor tæt på de store trafikanlæg.
Det betyder også, at der må foretages en række bevidste politiske valg i forhold til jernbanernes udvikling og fremtid.
Uden en bevidst opprioritering af jernbanernes placering i det samlede billede
vil man ikke kunne opnå den nødvendige balance og sikre en effektiv og kvalitetsbetonet kollektiv trafik som et alternativ eller supplement til privatbilen og vejtrafikken i øvrigt.
Det er jo også derfor, at det er et væsentligt element i EU's hvidbog om fremtidens transport.
Lige op til folketingsvalgets udskrivelse var der ved at blive afsluttet forhandlinger mellem de fire jernbanepartier om status på den eksisterende jernbaneaftale fra november 1999 og som opfølgning på pinsepakkens aftale om Ringbanen.
Derudover var der enighed om iværksættelse af en række nye initiativer af betydning ikke mindst for den sjællandske regionaltrafik og nærbaneinitiativerne omkring Århus og Aalborg.
Vi var enige om, at der skulle tages initiativer til sikring af en tidssvarende renovering og modernisering af skinnenettet, en sikring af ringbaneprojektets gennemførelse og en modernisering og fremtidssikring af Nørreport Station. Vi var også enige om, at der allerede på indeværende års finanslov skulle afsættes midler til projektering af dobbeltspor mellem Lejre og Vipperød, ligesom vi var enige om, at der skulle foretages en væsentlig opgradering af sydbanen fra Ringsted til Nykøbing Falster, både med hensyn til selve banen og indsættelse af moderne og bedre materiel, f.eks. dobbeltdækkervogne, således som det også sker på Nordvestbanen.
Vi var altså i gang med gennemførelse af en helt afgørende og væsentlig opgradering af den sjællandske pendlertrafik.
Det er nu skudt ud i fremtiden, og det finder
vi klart uacceptabelt.
Vi vil derfor arbejde på, at regeringen bliver bundet til at foretage de nødvendige investeringer hurtigst muligt.
Endelig er det bemærkelsesværdigt, at efter at de nuværende regeringspartier sammen med andre partier i opposition har presset på for at få genåbnet jernbaneforbindelsen København-Gedser-Berlin, er det nu skudt ud i fremtiden, idet man først efter en afklaring af de tyske hensigter vil træffe beslutning om, hvorvidt banen skal genåbnes.
Det er i direkte modstrid med de beslutninger, som regeringspartierne og ikke mindst den nuværende skatteminister selv har været med til at presse igennem.
Vi havde sat de nødvendige midler af i den aftale, vi var ved at indgå.
De er nu fjernet.
Tilsvarende er det også uklart, hvad der videre skal ske med nærbaneinitiativerne omkring Århus og Aalborg.
Regeringen siger, at den vil prioritere indsatsen i forhold til hovedstadstrafikken højt, men samtidig kan vi se Venstres finanspolitiske ordfører, hr. Kristian Jensen, udtale, at pengene til nye motorveje i Jylland skal tages fra København, for dér har man jo den kollektive trafik.
Ja, hvad skal vi egentlig tro?
Vi ønsker at sikre, at jernbanerne får den nødvendige stærke placering i fremtidens transportsystem også som led i en sammenhængende europæisk politik, at der er tale om høj kvalitet og komfort, at der er tog til tiden, og at DSB's position som et stærkt nationalt jernbaneselskab sikres i en situation med øget konkurrence og under ydre pres.
Jeg skal på den baggrund på vegne af Socialdemokratiet, Det Radikale Venstre, SF og Enhedslisten fremsætte følgende: Forslag til vedtagelse »Folketinget bekræfter det eksisterende aftalegrundlag for jernbanernes udvikling i Danmark og pålægger i denne forbindelse regeringen, - at sikre den nødvendige udbygning og renovering af skinnenettet, - at sikre Ringbaneprojektets gennemførelse som planlagt uden forsinkelser og beskæringer, - at gennemføre den nødvendige modernisering af Nørreport Station, sikre grundlaget for udvidelse af kapaciteten mellem København H. og Østerport og dermed fremtidssikre kapaciteten på hovednettet i hele Danmark, - at fremlægge forslag til udbygning af den sjællandske pendlertrafik, herunder fremsætte forslag til projekteringslov for anlæggelse af dobbeltspor Lejre-Vipperød og forslag til opgradering af Sydbanen fra Ringsted til Nykøbing F., - at sikre etableringen af jernbaneforbindelse København-Gedser-Berlin, - at arbejde videre med nærbaneinitiativerne omkring Århus og Aalborg, og - at sikre, at der ikke sker en underminering af DSB's økonomi og udviklingsmuligheder.«